Tauno Mustanoja

Tauno Frans Mustanoja (vuoteen 1945 Salminen; 30. maaliskuuta 1912 Tampere  – 2. maaliskuuta 1996 Helsinki) oli suomalainen kielitieteilijä ja professori, joka saavutti kansainvälistä arvostusta keskiajan englannin kielen tutkijana.

Mustanoja kirjoitti ylioppilaaksi Tampereen lyseosta vuonna 1931, valmistui filosofian kandidaatiksi ja maisteriksi Helsingin yliopistosta 1938 pääaineenaan englantilainen filologia sekä suoritti jatko-opintoja Cambridgen yliopistossa Englannissa vuosina 1938–1939. Hän osallistui talvi- ja jatkosotaan ja oli sotilasarvoltaan yliluutnantti. Tohtoriksi Mustanoja väitteli vuonna 1948 tutkimuksella, joka käsitteli 1300-luvun englantilaista runoa The Good Wife Taught Her Daughter. Mustanoja oli Helsingin yliopistossa englannin kielen opettajana vuodesta 1939 sekä englantilaisen filologian dosentti vuodesta 1948, apulaisprofessori vuosina 1957–1961 ja professori vuosina 1961–1975. Hänen kansainvälisestikin tunnettu pääteoksensa oli keskiajan englannin kielen lauseoppia käsitellyt Middle English Syntax vol. I vuodelta 1960. Siihen on myöhemmin viitattu lähteenä lukuisissa ulkomaisissakin tutkimuksissa, koska aiheesta ei ollut aiemmin julkaistu kunnollista perusteosta. Mustanoja oli vierailevana professorina Kalifornian yliopistossa Los Angelesissa vuosina 1965–1966.

Mustanoja kutsuttiin monien kansainvälisten kielitieteellisten seurojen jäseneksi. Hän kuului Suomalaiseen Tiedeakatemiaan vuodesta 1961 ja sai Emil Aaltosen säätiön kunniapalkinnon vuonna 1962. Hän oli Uusfilologisen yhdistyksen puheenjohtaja vuosina 1981–1987 ja sen lehden Neuphilologische Mitteilungenin toimitussihteeri 1947–1965 sekä päätoimittaja 1981–1987. Lisäksi hän oli British Council Scholars’ Associationin Suomen osaston puheenjohtaja vuosina 1948–1951, Suomi-Amerikka Yhdistysten Liiton puheenjohtaja 1966–1968 ja Yhdysvaltain Suomen-opetussäätiön (USEF) johtokunnan puheenjohtaja 1974–1984.

Mustanojan viimeinen teos oli esseekokoelma Runo ja kulkuri.

Helsingin yliopiston kirjastossa on Mustanojan lahjoittamista teoksista alkunsa saanut Tauno F. Mustanojan kirjakokoelma.

Teoksia 
 Englantia aikuisille ; tekijät Tauno Mustanoja ja Elsa Vuorinen. Otava 1946, 10. painos 1969
 The good wife taught her daughter : the good wife wold a pylgremage : the thewis of gud women, väitöskirja. Suomalainen tiedeakatemia, Helsinki 1948
 Les neuf joies Nostre Dame : a poem attributed to Rutebeuf ; ed. Tauno F. Mustanoja. Annales Academiae scientiarum Fennicae. Series B 73, 4. Suomalainen tiedeakatemia, Helsinki 1952
 Outlines of the history of the English Bible : being the introduction to the "Guide to the manuscripts and printed books exhibited in celebration of the Tercentenary of the Authorised Version: British Museum Bible Exhibition 1911" ; abridged for the use of studens at the University of Helsinki by Tauno F. Mustanoja. University of Helsinki 1957, revised and augmented new edition 1963
 The English syntactical type one the best man and its occurrence in other Germanic languages. Mémoires de la Société néophilologique de Helsinki 20, 5. Helsinki 1958
 American fiction in Finland : an essay and bibliography ; tekijät Philip Durham, Tauno Mustanoja. Mémoires de la Société néophilologique de Helsinki 24. Helsinki 1960
 A middle English syntax 1, Parts of speech. Mémoires de la Société néophilologique de Helsinki 23. Helsinki 1960
 Ready, steady, go : kansakoulun englannin kielen oppikirja 1. 1, Textbook = oppikirja ; tekijät Hope Castrén, Tauno Mustanoja, Marja Wuorenheimo ; kuv. ja taitto Lemmikki Louhimies. Weilin + Göös, Helsinki 1966, 7. painos 1971
 Ready, steady, go : kansakoulun englannin kielen oppikirja 1. 2, Workbook = työkirja ; tekijät Hope Castrén, Tauno Mustanoja, Marja Wuorenheimo ; kuv. ja taitto Lemmikki Louhimies. Weilin + Göös, Helsinki 1966, 7. painos 1971
 Ready, steady, go : kansakoulun englannin kielen oppikirja 1. 3, Kuvataulut ; tekijät Hope Castrén, Tauno Mustanoja, Marja Wuorenheimo ; kuv. ja taitto Lemmikki Louhimies. Weilin + Göös, Helsinki 1966
 Ready, steady, go : kansakoulun englannin kielen oppikirja 1. 4, Methods : opettajan ohjekirja ; tekijät Hope Castrén, Tauno Mustanoja, Marja Wuorenheimo. Weilin + Göös, Helsinki 1966
 Runo ja kulkuri. Kirjayhtymä, Helsinki 1981

Lähteet 
 
 Helsingin yliopiston kirjasto : Tauno F. Mustanoja Library
 
 Matti Rissanen: Kuolleita: Professori Tauno F. Mustanoja – Keskiajan englannin huomattava tutkija (maksullinen artikkeli) Helsingin Sanomat 15.12.1996.

Suomalaiset filologit
Suomalaiset professorit
Helsingin yliopiston professorit
Vuonna 1912 syntyneet
Vuonna 1996 kuolleet